text: Alt udsolgt til braget i Horsens
  17 maj 2013 kl. 09.26
  Der bliver fyldt på tilskuerpladserne, når Horsens på mandag møder Brøndby i en kamp om at overleve i fodboldens superliga.
  AC Horsens melder fredag formiddag alt udsolgt til bund-slaget mod Brøndby, hvor vinderen får lov til at blive i Superligaen. Taberen må en tur ned i 1. division sammen med Silkeborg.
  Meget står på spil i kampen, hvor Brøndby i kraft af torsdagens 4-0-sejr over FC Nordsjælland kan nøjes med uafgjort.
  Med en stadionkapacitet på 10.495 tilskuerpladser vil den eksisterende tilskuerrekord på 9064 næsten med garanti bliver overgået. Den nuværende tilskuerrekord blev sat den 20. maj 2012, da AGF var på besøg.
  Det store bundbrag mellem Superligaens nummer 10 og 11 bliver spillet klokken 17. Portene åbner en time før, og AC Horsens opfordrer alle til at komme i god tid.
  